La Bandina - Uiquipedia

# La Bandina

### De Uiquipedia

La Bandina ye un grupu asturianu de música folk.

Entamaron la so andadura nel añu 1996 cola intención de recrear les tradicionales bandines de los entamos del sieglu XX n'Asturies, que tocaben pieces tradicionales dedicaes esencialmente al baille o reinterpretaben los últimos ésitos de la música comercial que les nacientes emisores de radio entamaben a popularizar. La Bandina les 47, foi'l nome col que se bautizaron, faciendo referencia a las 47.000 pesetes nes que presupuestaba naquel tiempu cualquier actuación l'Ayuntamientu d’Ayer. Cuando nun cartel del Festival Folk de Plasencia el nome apareció acortáu simplemente a La Bandina, a los músicos prestó-yos y decidieron dexalo asina.

En 2001 asoleyen el so primer álbum, Pa bail.lar (FonoAstur). En xunu de 2005, nuevamente con Fonoastur, editen el so segundu trabayu discográficu, ...de romandela. Nél pue vese una tremenda evolución que lu lleva a ser un éxitu ente'l públicu, siendo consideráu por dellos críticos como unu de los meyores álbumes de la historia del folk asturianu, y consolidando a La Bandina como unu de los grupos más reconocíos nel panorama musical. Con esti segundu discu consiguieron algamar un soníu mui personal, contemporaniu ensin dexar de dir de la mano de lo tradicional. El mesmu diseñu de la carpeta, alloñada de la estética folki, yá fai albidrar que se trata d'un trabayu diferente a lo que se vien faciendo n'Asturies nos últimos años.

El colectivu Bebés Furiosos fizo un video-clip del tema Na caleya que recueye perfechamente l'espíritu folixeru del cantar y de la propia formación.

La Bandina celebró n'agostu de 2006 el so décimu aniversariu nos escenarios ampliando la so formación y celebrando un conciertu especial en Xixón que quedará inmortalizáu nun CD-DVD.

El soníu de La Bandina ye realmente orixinal y estremáu de les tendencies más habituales del folk asturianu. Caracterízase pol usu d'instrumentos poco frecuentes, sobre manera la zanfona y tamién el saxofón, además d'una batería personalizada que incluye bombu, tambor, congues y darbukas. Amás, incluyen nos sos discos diverses collaboraciones vocales (ente les que destaquen les d'Anabel Santiago, y el padre de Santi, Jaime Caleya) y instrumentales.

El repertoriu de La Bandina incluye igües de pieces tradicionales, tanto asturianes como bretones o balcániques, asina como composición propia.

Ente los escenarios de prestixu internacional que visitaron alcuéntrense'l Festival Intercélticu de Lorient (Bretaña), la Rua Viva n'Évora (Portugal), el Festival Intercélticu de Provence, (Francia), el Cornemuses d'Europe de Bourgogne (Francia) y la Fête de la Vielle de Anost (Francia).

## [editar] Componentes

- Santi Caleya: gaita asturiana, saxofón, bombarda
- Merce Santos: zanfona
- David Varela: curdión, voz
- Pablo Pumarada: percusiones
- Juanjo Díaz: percusiones
- Dani Jiménez: baxu ellétricu
- Agus Lara: trompeta
- Toño Gómez: trombón

### [editar] Antiguos componentes

- Octavio Trapiella: curdión
- Manolo Durán: percusiones

## [editar] Discografía

- Pa bail.lar (FonoAstur, 2001)
- ...de romandela (FonoAstur, 2005).

## [editar] Enllaces esternos

- Na Caleya (remix) en YouTube

Retrieved from "http://ast.wikipedia.org../../../l/a/_/La_Bandina_b97c.html"

Categoría: Grupos musicales d'Asturies

##### Views

- Artículu
- Discusión
- Revisión actual

##### Buscar

##### Otres llingües

- Español